Pres. Cyril Ramaphosa wens Pravin Gordhan geluk.
Taamlik gebalanseerd. Heelwat gedugte ministers. Goeie kombinasies in spanverband. 'n Paar kompromis-aanstellings wat pres. Cyril Ramaphosa (en die land) later kan inhaal. 'n Paar gevaarligte. Enkele oorblywende harlekyne. En 'n baie groot "Good"-verrassing . . .
Die samestelling van Ramaphosa se kabinet wat hy eergister laat aangekondig het, is so belowend as wat die land te midde van 'n eindelose magstryd in die ANC voor kon hoop.
Ekonomiese oplewing, verskansing van die regstaat, en die bestuur van die Grondwet-wysiging vir grondonteiening sonder vergoeding sal later die slaagsyfer van die president en sy span bepaal.
Ramaphosa het sy belofte van 'n kleiner span nagekom deur die ministers te verminder van 36 tot 28 (in Thabo Mbeki se tweede termyn was daar 26), maar die baie adjunk-ministers wis besparing uit.
'n Rede tot kommer is die adjunk-presidentskap van die omstrede David Mabuza .
'n Rede tot kommer is die adjunk-presidentskap van die omstrede David Mabuza (wat aan Rama­phosa die ANC-leierskap besorg het). Talle vorige bekleërs van die pos het later staatshoof geword. Oor sy amptelike regterhand – en oor Luthuli-huis – sal Ramaphosa wakker moet slaap.
Hy sal ook rekening moet hou met die skuif van Ayanda Dlodlo, 'n Ace Magashule-apologeet, na staatsveiligheid, 'n strategiese departement wat vir politieke spioenasie en rugstekery berug is.
Met die uitskakeling van Nomvula Mokonyane en Bathabile Dlamini, ondanks teenstand van die ANC-vroueliga, doen Ramaphosa beloftes oor skoon regering gestand. Net jammer die twee oudministers, wat met staatskaping verbind word, is nog LP's. Ewe omstrede David Mahlobo, vroeër by staatsveiligheid, het as 'n adjunk-minister oorleef.
Tegnokrate soos Thoko Didiza, Naledi Pandor en Nkosazana Dlamini-Zuma vul belangrike poste. Tito Mboweni, Pravin Gordhan (wie se aanstelling 'n presedent kan skep) en Ebrahim Patel is 'n sterk ekonomiese groepering. Ronald Lamola (35) as minister van justisie lei die jong aanslag. En sy aanstel van die bittereinder Patricia de Lille uit opposisie-geledere sal die DA laat stik.
Nou is dit skouer aan die wiel vir die Cyril-span. Die tyd is verby vir praatjies oor die nasionale ontwikkelingsplan. Die kabinet moet die voorbeeld stel met aanvoorwerk vir ekonomiese oplewing om die "nuwe daeraad" te begelei.